Ńdɔ Gédéon á ngāsuan, ǎ ngawóg anə́ mod ziŋ a lɛ̂ mvóē dzīé bīyə́yə̄m; nyé nâ: “Tám wóg ákyāí bīyə́yə̄m mə̄ yəm: akali óvug fón á hə́ bígidi á mīńkán mí Madiân, á sɔ́ kwí á ébə̌m, á nāmbá dzɔ̄, ńdɔ̄ lásógolo dzɔ́ á sí ebə̌m é mān tsamban.” 14Ńdɔ̄ mvóé ē ngáfɛd nâ: “Sə̌ kig dzóm efə́ və okəŋ bítá Gédéon mɔ́n Yoas, mǎn Ísraɛ̂l; Zambá ā və́ yǎ nyé Madiân ai ǹsámbá bítá wóé á mɔ́.” 15Á wóg Gédéon á ngāwóg bīyə́yə̄m ai ndiná yǎ étē, ńdɔ a ngálúi ǹló á sí ńdɔ a ngátiman á mīńkán mí Ísraɛ̂l, nyé nâ: “Kódógán á sí amú Ńtondôbə a və́ yǎ mína ǹsámbá bítá Madiân á mɔ́.” 16Ńdɔ Gédéon á ngákab bod miǹtɛd mílɛ́ bóé mīńsámbá mílɛ́, a mǎn və̄ bɔ́ bə́sə̄ tɔ́ŋ ai bivwé bimvaŋ, ai ngoe á bimvaŋ étēde. 17Nyé ai bɔ́ nâ: “Bə́bə́gán ma, mǐ bɔ̌ fə anə́ mā; ókāŋ māyi kə́ kwí á suga miǹkán, mí bɔɔ anə́ māyi bɔ. 18Éyɔŋ mǎyi lɔ́ŋ tɔ́ŋ, mǎmēn ai é bod bíā bɔ́ bī nə́, eyɔ̌ŋ tē myāyi kilan mīńkán á nyɔ́l myǎkə myǎlɔ̄ŋ tɔ́ŋ, mǐ yédegan nâ: ású Ńtondôbə ai ású Gédéon.” 19Ńdɔ Gédéon ai é bod ǹtɛd bə́ ngábə́ ai nyé bə́ ngákə kwí á suga miǹkán á mə́tādí mə́ zāŋ alú hála bə́ ndəm tə́lē bəziǹtólo; ńdɔ̄ bə́ ngálɔ́ŋ tɔ́ŋ bə́ ngábwé bímvǎŋ yā bə́ ngábə́ bəgə́ á mɔ́. 20Miǹsámbá mísə̄ mílɛ́ mí ngálɔ́ŋ tɔ́ŋ, mí bwê bimvaŋ, bə́ nɔ̄ŋɔ́ ngoe á wɔ́ m̀bɔ̄ ńgāla, tɔ́ŋ á wɔ́ ḿbɔ̄ ńnōmo, bə́ yédegan nâ: ású Ńtondôbə ai ású Gédéon !” 21Bə́ ńtə̄lə bətə́tə̄lə́ mod ósə é vóm wóé ḿbomoná ai miǹkán, ńdɔ ńgúmā ńsámbá bítá ó ngátíe ai mim̀bíl; bə́ lɔ́ŋɔ bikígá á yób étē; Madianít bə́ ngatúb fɔ̄ɔ̄. 22Ábōg bod miǹtɛd mílɛ́ bə́ lɔ́ŋɔ̄ tɔ́ŋ, ńdɔ Ǹtondôbə a ngábɔ̄ nâ mod ósə á dzīi mǎnyāŋ ókəŋ bítá á mīńkán étē; ńdɔ̄ bə́sə̄ bə́ ngáman túb mīḿbíl a kələ kwí á Bet Shita ḿfág yā Seréra a kələ kwí á ńtsāg oswé yā Avel Mehola, babi ai Tabat.